*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Σεπτεμβρίου 1988

με την οποία εγκρίνεται η χορήγηση από την Ισπανία ενισχύσεων στη βιομηχανία άνθρακα το 1988 και συμπληρωματική ενίσχυση στη βιομηχανία άνθρακα το 1987

(Το κείμενο στην ισπανική γλώσσα είναι το μόνο αυθεντικό)

(88/505/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Με τις επιστολές της της 2ας και της 20ής Οκτωβρίου 1987, της 7ης Ιανουαρίου, της 16ης Μαΐου και της 13ης Ιουνίου 1988, η ισπανική κυβέρνηση γνωστοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τα χρηματοδοτικά μέτρα που προτίθεται να λάβει, άμεσα ή έμμεσα, για την ενίσχυση της βιομηχανίας άνθρακα κατά το 1988. Σύμφωνα με την εν λόγω απόφαση, η Επιτροπή αποφασίζει για τις χρηματοδοτικές παρεμβάσεις που απαριθμούνται κατωτέρω:

1.2 // // (σε εκατομμύ-

ρια πεσέτες) // - ενισχύσεις για την κάλυψη ζημιών εκμετάλλευσης // 49 029,3 // - ενισχύσεις στη διάθεση άνθρακα και οπτάνθρακα που προορίζονται για τη βιομηχανία σιδήρου και χάλυβα της Κοινότητας // 1 400,0 // - ενισχύσεις στις επενδύσεις // 605,0 // - ενισχύσεις για την προώθηση της καινοτομίας // 350,0 // - αντισταθμιστικές πληρωμές του OFICO // 8 400,0

Η ενίσχυση για την κάλυψη ζημιών εκμετάλλευσης ανέρχεται σε 49 029 300 000 πεσέτες και χορηγείται στις επιχειρήσεις Hunosa, Figaredo, Hullasa και La Camocha για συνολικό όγκο παραγωγής 4 292 000 τόνων, προκειμένου να καλυφθεί η διαφορά μεταξύ του προβλεπόμενου μέσου κόστους και των προβλεπόμενων μέσων εσόδων για κάθε παραγόμενο τόνο. Η ενίσχυση δεν υπερβαίνει τις προβλεπόμενες ζημίες εκμετάλλευσης και επομένως πληροί τις προϋποθέσεις του άρθρου 3 παράγραφος 1 της απόφασης αριθ. 2064/86/ΕΚΑΧ.

Η ενίσχυση για την κάλυψη ζημιών εκμετάλλευσης πρέπει να συμβάλει στη διευκόλυνση της διαδικασίας ορθολογικής οργάνωσης της βιομηχανίας άνθρακα, ιδίως μέσω του προοδευτικού κλεισίματος ορισμένων εγκαταστάσεων εξόρυξης στα πλαίσια της περιφερειακής πολιτικής για τη βιομηχανική ανόρθωση. Η ενίσχυση συμβάλλει έτσι, σύμφωνα με το άρθρο 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ, στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα.

Με βάση το άρθρο 12 της εν λόγω απόφασης, οι επιχειρήσεις άνθρακα μπορούν να μειώσουν τις τιμές σε σχέση με τα τιμολόγιά τους ή το κόστος παραγωγής τους για τις παραδόσεις άνθρακα προς οπτανθρακοποίηση, οπτανθράκων και ανθράκων που προορίζονται για τροφοδοσία των υψικαμίνων της βιομηχανίας σιδήρου και χάλυβα της Κοινότητας, που γίνονται στα πλαίσια μιας μακροπρόθεσμης σύμβασης. Οι μειώσεις αυτές δεν πρέπει να είναι τέτοιες ώστε οι άνθρακες και οι οπράνθρακες της Κοινότητας να έχουν τιμή παράδοσης μικρότερη από την τιμή των ανθράκων τρίτων χωρών ή από την τιμή των οπτανθράκων που κατασκευάζονται από οπτανθρακοποιήσιμους άνθρακες τρίτων χωρών.

Η ενίσχυση για τη διάθεση των ανθράκων προς οπτανθρακοποίηση, οπτανθράκων και ανθράκων που προορίζονται για τροφοδοσία των υψικαμίνων της βιομηχανίας σιδήρου και χάλυβα της Κοινότητας ανέρχεται σε 1 400 000 000 πεσέτες και καλύπτει τη διαφορά ανάμεσα στην τιμή που εφαρμόζεται στη διεθνή αγορά και το κόστος παραγωγής για παραγωγή 200 000 τόνων. Ως εκ τούτου, η ενίσχυση συμβιβάζεται με τις διατάξεις του άρθρου 4 της απόφασης αριθ. 2064/86/ΕΚΑΧ.

Η ενίσχυση για τη διάθεση των ανθράκων προς οπτανθρακοποίηση, οπτανθράκων και ανθράκων που προορίζονται για τροφοδοσία των υψικαμίνων της βιομηχανίας σιδήρου και χάλυβα της Κοινότητας συμβάλλει στη διευκόλυνση της διαδικασίας ορθολογικής οργάνωσης της βιομηχανίας άνθρακα, ιδίως μέσω του προοδευτικού κλεισίματος ορισμένων εγκαταστάσεων εξόρυξης στα πλαίσια της περιφερειακής πολιτικής για τη βιομηχανική ανόρθωση. Η ενίσχυση συμβάλλει έτσι, σύμφωνα με το άρθρο 2 παράγραφος 1 τρίτη περίπτωση της εν λόγω απόφασης, στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα.

Η ενίσχυση στις επενδύσεις ανέρχεται σε 605 000 000 πεσέτες και προορίζεται για τη χρηματοδότηση επενδυτικών σχεδίων σε ανθρακωρυχεία διάφορων επιχειρήσεων. Η ενίσχυση καλύπτει το 20 % του συνολικού ποσού των επενδύσεων, το οποίο ανέρχεται σε 2 087 000 000 πεσέτες. Η ενίσχυση αυτή κατανέμεται στις περιοχές: Central Asturiana, Bierzo-Villablino, Narcea, Leon-Este, Palencia, Aragon, Catalogne και Baleares. Η ενίσχυση ανταποκρίνεται στις διατάξεις του άρθρου 5 παράγραφοι 1 και 2 της απόφασης αριθ. 2064/86/ΕΚΑΧ για κάθε επιχείρηση άνθρακα.

Όσον αφορά την πολιτική της Κοινότητας στον τομέα του άνθρακα, οι ενισχύσεις στις επενδύσεις κατά το 1988 έχουν θετικό χαρακτήρα δεδομένου ότι συμβάλουν στη βελτίωση της ανταγωνιστικότητας της βιομηχανίας άνθρακα, σύμφωνα με το άρθρο 2 παράγραφος 1 πρώτη περίπτωση της εν λόγω απόφασης.

Η ισπανική κυβέρνηση προβλέπει τη χορήγηση, το 1988, ενίσχυσης για την προώθηση της καινοτομίας στη βιομηχανία άνθρακα. Η ενίσχυση αυτή ανέρχεται σε 350 000 000 πεσέτες και κατανέμεται στις ανθρακοφόρες περιοχές: Central Asturiana, Bierzo Villablino, Narcea, Leon-Este, Palencia, Aragon, Catalogne και Baleares.

Η ενίσχυση έχει σκοπό να εξασφαλίσει ότι τα αποτελέσματα των ερευνών πρόκειται να οδηγήσουν το συντομότερο δυνατό σε πρακτικές εφαρμογές στην παραγωγή.

Η ενίσχυση αυτή πρέπει να περιληφθεί στην κατηγορία των « άλλων μέτρων» και να κοινοποιηθεί στην Επιτροπή, σύμφωνα με το άρθρο 9 παράγραφος 2 και το παράρτημα 2 στοιχείο β) της απόφασης αριθ. 2064/86/ΕΚΑΧ. Η αξιολόγηση των μέτρων αυτών πρέπει να γίνει σύμφωνα με το άρθρο 10 παράγραφος 2 της εν λόγω απόφασης.

Η Επιτροπή προέβη στην εξέταση που προβλέπεται στο άρθρο 67 της συνθήκης και κατέληξε στο συμπέρασμα ότι η ενίσχυση για την προώθηση της καινοτομίας δεν παρέχει στην ισπανική βιομηχανία άνθρακα ανταγωνιστικά πλεονεκτήματα που δεν συμβιβάζονται με τις αρχές της κοινής αγοράς.

Το μέτρο αυτό συμβάλλει στη βελτίωση της ανταγωνιστικότητας σύμφωνα με το άρθρο 2 παράγραφος 1 πρώτη περίπτωση της απόφασης αριθ. 2064/86/ΕΚΑΧ.

Προβλέπεται επίσης για το 1988 η πραγματοποίηση αντισταθμιστικής πληρωμής ύψους 8 400 000 000 πεσετών μέσω του OFICO (Oficina de Compensacion de la Energia Electrica) υπέρ των επιχειρήσεων παραγωγής ηλεκτρικής ενέργειας, στα πλαίσια του νέου συστήματος αγορών άνθρακα που προορίζεται για τους σταθμούς παραγωγής ηλεκτρικής ενέργειας. Το σύστημα αυτό έχει σκοπό την εξισορρόπηση, με ορθολογικό τρόπο, της προσφοράς με την προβλεπόμενη ζήτηση και την αύξηση της ανταγωνιστικότητας της βιομηχανίας άνθρακα.

Σύμφωνα με το άρθρο 9 παράγραφος 2 και το παράρτημα 2 στοιχείο β) της απόφασης αριθ. 2064/86/ΕΚΑΧ, η παρέμβαση αυτή πρέπει να συμπεριληφθεί στην κατηγορία των «άλλων μέτρων» και να κοινοποιηθεί στην Επιτροπή. Σύμφωνα με το άρθρο 10 παράγραφος 2 της εν λόγω απόφασης, η αξιολόγηση αυτών των μέτρων πρέπει να γίνει βάσει του άρθρου 67 της συνθήκης.

Η Επιτροπή προέβη στην εξέταση που προβλέπεται στο άρθρο 67 της συνθήκης και κατέληξε στο συμπέρασμα ότι το μέτρο είναι σύμφωνο με τις διατάξεις του εν λόγω άρθρου. Το μέτρο αυτό συμβάλλει επίσης στην επίλυση κοινωνικών προβλημάτων σύμφωνα με το άρθρο 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ.

ΙΙ

Η Επιτροπή εξέδωσε, στις 31 Ιουλίου 1987, την απόφαση 87/454/ΕΚΑΧ (1) με την οποία εγκρίνεται η χορήγηση ενισχύσεων από την Ισπανία στη βιομηχανία άνθρακα κατά το 1987. Με βάση την απόφαση αυτή, η ισπανική κυβέρνηση μπορεί να πραγματοποιήσει, άμεσα ή έμμεσα, τις χρηματοδοτικές παρεμβάσεις που προβλέπονται για το 1987 υπέρ της βιομηχανίας άνθρακα, στο μέτρο που έχουν υποβληθεί προς έγκριση στην Επιτροπή.

Όπως ανέφερε στην απόφαση αυτή, η ισπανική κυβέρνηση είχε σκοπό να χορηγήσει στα πλαίσια της απόφασης αριθ. 2064/86/ΕΚΑΧ ενίσχυση για την κάλυψη ζημιών εκμετάλλευσης ύψους μέχρι 37 117,2 εκατομμυρίων πεσετών.

Με τις επιστολές της στις 7 Ιανουαρίου και 16 Μαΐου 1988, η ισπανική κυβέρνηση ενημέρωσε την Επιτροπή, σύμφωνα με το άρθρο 2 πρώτη περίπτωση της απόφασης 87/454/ΕΚΑΧ, ότι το ποσό της ενίσχυσης για την κάλυψη ζημιών που ορίζεται στην εν λόγω απόφαση δεν επαρκεί.

Σε σχέση με τον όγκο της ενίσχυσης για την κάλυψη ζημιών εκμετάλλευσης που ενέκρινε η Επιτροπή, η αύξηση για το 1987 είναι 15 536 εκατομμύρια πεσέτες, έτσι ώστε η συνολική ενίσχυση για την κάλυψη ζημιών εκμετάλλευσης το 1987 να είναι 52 653,2 εκατομμύρια πεσέτες.

Η αύξηση του ποσού αυτής της ενίσχυσης αποδεικνύεται αναγκαία λόγω του ότι οι ζημίες εκμετάλλευσης κατά το 1987 ήταν σαφώς μεγαλύτερες από τις ζημίες που προβλέπονταν στις επιχειρήσεις Hunosa και Figaredo. Οι ενισχύσεις για την κάλυψη ζημιών εκμετάλλευσης ανά τόνο παραγωγής ανέρχονται έτσι σε 17 074 πεσέτες και 15 262 πεσέτες αντίστοιχα. Η συμπληρωματική ενίσχυση καλύπτει λοιπόν, για κάθε παραγόμενο τόνο, τη διαφορά ανάμεσα στο μέσο κόστος και το μέσο όρο εσόδων. Η ενίσχυση δεν υπερβαίνει τις ζημίες εκμετάλλευσης και, ως εκ τούτου, ανταποκρίνεται στους όρους του άρθρου 3 παράγραφος 1 της απόφασης αριθ. 2064/86/ΕΚΑΧ.

Η ενίσχυση για την κάλυψη των ζημιών εκμετάλλευσης χρησιμεύει για το προοδευτικό κλείσιμο ορισμένων εγκαταστάσεων εξόρυξης. Συμβάλλει έτσι στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ.

ΙΙΙ

Όσον αφορά το κατά πόσον η προτεινόμενη συμπληρωματική ενίσχυση της τρέχουσας παραγωγής για το 1988 και η συμπληρωματική ενίσχυση για το 1987 συμβιβάζονται με την καλή λειτουργία της κοινής αγοράς, πρέπει να σημειωθεί ότι:

- δεν παρατηρήθηκαν δυσκολίες ανεφοδιασμού κατά το 1987, και ότι δεν προβλέπονται για το 1988, λαμβανομένων υπόψη των αποθεμάτων άνθρακα και οπτάνθρακα,

- οι τιμές του ισπανικού άνθρακα δεν οδήγησαν το 1987, και δεν θα πρέπει να οδηγήσουν το 1988, στη χορήγηση έμμεσων ενισχύσεων στους βιομηχανικούς καταναλωτές άνθρακα.

Κατά συνέπεια, η ενίσχυση της τρέχουσας παραγωγής για το 1988 και η συμπληρωματική ενίσχυση για το 1987 συμβιβάζονται με την καλή λειτουργία της κοινής αγοράς.

IV

Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ, η Επιτροπή πρέπει να εξασφαλίσει ότι η άμεση ενίσχυση που εγκρίνει για την τρέχουσα παραγωγή χρησιμοποιείται αποκλειστικά για τους σκοπούς που εκτίθενται στα άρθρα 3 έως 6 της εν λόγω απόφασης. Για το λόγο αυτό, η Επιτροπή πρέπει να ενημερώνεται σχετικά με το ύψος και την κατανομή των ποσών που καταβάλλονται,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ισπανία να χορηγήσει ενίσχυση μέχρι του ποσού 51 384 300 000 πεσετών στη βιομηχανία της άνθρακα, από την 1η Ιανουαρίου 1988 και για το ημερολογιακό έτος 1988.

Το συνολικό ποσό της ενίσχυσης απαρτίζεται από τα ακόλουθα ποσά:

1. ενίσχυση που δεν υπερβαίνει 49 029 300 000 πεσέτες για την κάλυψη ζημιών εκμετάλλευσης·

2. ενίσχυση που δεν υπερβαίνει 1 400 000 000 πεσέτες στη διάθεση άνθρακα και οπτάνθρακα που προορίζονται για τη βιομηχανία σιδήρου και χάλυβα της Κοινότητας·

3. ενίσχυση που δεν υπερβαίνει 605 000 000 πεσέτες για επενδύσεις·

4. ενίσχυση που δεν υπερβαίνει 350 000 000 πεσέτες για την προώθηση της καινοτομίας.

Άρθρο 2

Η Επιτροπή δεν προβάλλει αντίρρηση όσον αφορά τη χρηματοδοτική παρέμβαση του OFICO μέχρι ποσού 8 400 000 000 πεσετών.

Άρθρο 3

Επιτρέπεται στην Ισπανία να χορηγήσει, για το 1987, συμπληρωματική ενίσχυση μέχρι του ποσού 15 536 000 000 πεσετών για την κάλυψη των ζημιών εκμετάλλευσης.

Άρθρο 4

Η ισπανική κυβέρνηση ανακοινώνει στην Επιτροπή, στις 30 Ιουνίου 1989 το αργότερο, τα πραγματικά ποσά των ενισχύσεων που καταβλήθηκαν το 1988.

Άρθρο 5

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 8 Σεπτεμβρίου 1988.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.

(1) ΕΕ αριθ. L 241 της 25. 8. 1987, σ. 16.